રાજયની સરકારી સ્કૂલોની કથળી ગયેલી શિક્ષણની સ્થિતિ સુધારવાના બદલે કોઇ કારણ વગરના પ્રયોગ કરવા ટેવાઈ ગયેલા શિક્ષણ વિભાગે હવે પ્રાથમિક શાળામાં અભ્યાસ કરતા નાના ભુલકાઓની પરીક્ષા ઉપર પણ પ્રયોગ શરૂ કર્યો છે. એક બાજુ પ્રાથમિકમાં બાળકોને નાપાસ કરવાનો નિયમ નથી અને બીજી તરફ પરીક્ષા પધ્ધતિમાં અઘરા પ્રયોગો કરાઈ રહ્યાં છે. બાહ્ય મૂલ્યાંકનનો નિર્ણય ભારે વિરોધ થતા પાછો ખેંચી સુધારો કરવો પડ્યો હતો અને હવે પરીક્ષાના માર્કસની એન્ટ્રી પણ માત્ર ત્રણ દિવસમાં કરવી શક્ય ન હોવાની ફરીયાદો ઉઠતા તેની મુદતમાં પણ વધારો કરવો પડ્યો છે. આમ, સરકારી પ્રાથમિક શાળામાં પરીક્ષાના માર્કસ ઓનલાઈન અપલોડ કરવાના મુદ્દે ફેલાયેલી નારાજગી બાદ હવે ડેટા એન્ટ્રીની મુદતનો વધારો કરી દેવામાં આવ્યો છે.